Diġa inkiteb ħafna dwar dan l-hekk imsejjaħ "skandlu" ta' Marsaxlokk. Fuq il-blog tagħha Daphne Caruana Galizia nhar il- Ħamis 13 ta' Settembru 2012 ippubblikat il-pjanta finali li kienet tiddetermina ż-żona ta' żvilupp f'Marsaxlokk. Il-pjanta ippubblikata hi dik bin-numru 73 u turi l-art ta' ulied il-Perit Mintoff b'faċċata fuq Triq iż-Żejtun bil-kulur maroon li jindika "terraced development" u quddiemu linja safra li juri li hemmhekk hi proġettata triq. Qed nirriproduċi din il-pjanta hawn fuq. L-art fiċ-ċirku aħmar hi dik tal-aħwa Mintoff. Din il-pjanta li ġiet ippubblikata kif għidt kienet id-deċiżjoni finali li ttieħdet fl-1989. Pero, żmien qabel, il-Gvern kien ippubblika proposta ta' pjanta għal konsultazzjoni pubblika. F'din il-konsultazzjoni l-Gvern permezz tal-Ministru li dak iż-żmien kien responsabbli għall-ippjanar : Il-Perit Michael Falzon, kif ukoll it-Taqsima tal-Ippjanar tad-Dipartiment tax-Xogħolijiet (Public Works) stieden kummenti, osservazzjonijiet u sottomissjonijiet. Niftakar li kien possibli li jkun propost permezz ta' formola apposta u siteplan annessa magħha li xi art li ma kienitx inkluża fil-proposti li saru ikunu ikkunsidrati. Issa araw din il-pjanta ta' hawn taħt. Din hi l-pjanta oriġinali dwar l-iżvilupp permissibli f'Marsaxlokk. L-art fic-cirku immarkat bl-aħmar turi l-art propjeta ta' ulied il-Perit Mintoff. F'din il-pjanta hu ċar li meta l-Gvern fl-1988 ippreżenta l-pjanta li turi l-iżvilupp permissibli f'Marsaxlokk l-art ta' ulied il-Perit Mintoff kienet eskluża. Kienet eskluża għax it-tekniċi fit-Taqsima tal-Ippjanar kienu tal-fehma li din l-art ma kelliex tkun żviluppata. Mela dan hu l-punt reali tat-tluq tad-diskussjoni. Xi ħadd wara li ħarġet din il-pjanta iddeċieda li l-art ta' ulied il-Perit Mintoff kellha tkun żviluppata M'huwiex xi sigriet li din id-deċiżjoni ttieħdet mill-Kumitat Magħzul tal-Parlament immexxi mill-Ministru ta' dak iż-żmien il-Perit Michael Falzon. X'kienu ir-raġunijiet għal din id-deċiżjoni? S'issa ħadd ma jaf.